Maalämpö on sellainen uusiutuviin energialähteisiin perustuva vähäpäästöinen lämmitysjärjestelmä, joka mahdollistaa poikkeaman asemakaavaan merkitystä velvollisuudesta liittyä kaukolämpöön.

Näin ollen kaupunki ei voinut hylätä rakentajapariskunnan lupa-anomusta muuttaa lämmitysjärjestelmä kaukolämmöstä maalämmöksi ja maalämpökaivon poraamista.

Näin linjasi korkein hallinto-oikeus, joka ratkoi Porvoon kaupungin ja Omenatarhan pientaloalueelle rakentavan pariskunnan kiistaa lämmitysjärjestelmän muuttamisesta.

Päätöksestä kertoo Uusimaa-lehti.

Vuonna 2015 tontin hankkinut pariskunta halusi vaihtaa lämmitysmuotoa vertailtuaan lämmitysjärjestelmien hintoja.

– Maalämpö alkoi tuntua taloudellisesti järkevämmältä.

Lisäksi rakentajia epäilytti sitoutuminen kaukolämmön tarjoajan asiakkaaksi ja hinnoittelun jäykkyys.

Porvoo myy tälläkin hetkellä tontteja Omenatarhasta, Kevätlaaksosta ja Toukovuoresta edellyttäen rakennusten liittämistä kaukolämpöön. Kaupungin lakimiehen Roope Lenkkerin mukaan korkeimman hallinto-oikeuden antama ennakkoratkaisu ei muuta kaupungin vaatimuksia rakentajille.

– Tämä ei missään nimessä tarkoita sitä, että määräyksistä pitäisi luopua, vaan että määrätynlainen ympäristöystävällinen lämmitysratkaisu on sallittava jatkossa.

Lenkkeri huomauttaa, että juuri kaupunki lähti hakemaan asiassa ennakkoratkaisua korkeimmasta hallinto-oikeudesta.

– Tarkoituksena oli selvittää oikeustilaa paitsi Porvoossa niin laajemminkin Suomessa.

Lenkkerin mukaan laki kaukolämpöön liittymisvelvollisuudesta ja sen soveltamisalasta oli monitulkintaisesti laadittu.

Hallinto-oikeus ja korkein hallinto-oikeus taas katsoivat, ettei yksittäiseltä rakentajalta voitu edellyttää yksityiskohtaista vertailua kahden eri lämmitysjärjestelmän välillä, eikä siitä mainita laissa.

Tästä pykälästä kyse:

Asemakaavassa voidaan antaa määräys rakennuksen liittämisestä kaukolämpöverkkoon, jos määräys on tarpeen energian tehokkaan ja kestävän käytön, ilman tavoiteltavan laadun taikka asemakaavan muiden tavoitteiden kannalta.

Määräystä sovelletaan rakennukseen, jonka rakennuslupaa haettaessa kaukolämpöverkko on toteutettu siten, että siihen liittyminen on mahdollista rakennuspaikan välittömässä läheisyydessä.

Määräystä ei sovelleta: 2) rakennukseen, jonka pääasiallisena lämmitysjärjestelmänä on uusiutuviin energialähteisiin perustuva vähäpäästöinen lämmitysjärjestelmä;

Lähde: Maankäyttö- ja rakennuslaki